**Aprobat,**

**Președintele Consilului de Administrație,**

**..........................................................**

**În ședința din data de ....................**

**CODUL DE CONDUITĂ**

**AL PERSONALULUI CONTRACTUAL DIN CADRUL**

**SOCIETĂȚII GOSPODĂRIREA COMUNALĂ ARAD S.A.**

**CUPRINS :**

**CAPITOLUL I. – Domeniul de aplicare şi principii generale.........................pag. 3**

**CAPITOLUL II. – Norme generale de conduită profesională..........................pag. 5**

**CAPITOLUL III. -- Valorile fundamentale.............................................................pag. 11**

**CAPITOLUL IV. -- Dispoziţii finale ...................................................................pag. 12**

**CAPITOLUL I**

**DOMENIUL DE APLICARE ŞI PRINCIPII GENERALE**

Codul de conduită a personalului contractual din cadrul Societății Gospodărirea Comunală Arad S.A. defineşte valorile şi principiile de conduită care trebuie aplicate în relaţiile cu publicul, partenerii, colegii etc. În acelaşi timp serveşte drept ghid pentru creşterea răspunderii şi a implicării personalului contractual din cadrul gospodăriei comunale.

**Domeniul de aplicare**

**Art. 1.** (1) **Codul de conduită** a personalului contractual, denumit în continuare cod de conduită, reglementează normele de conduită profesională a personalului contractual din cadrul Societății Gospodărirea Comunală Arad S.A. și este întocmit în conformitate cu prevederile *Legii* 53/2003 *Codul Muncii*, *cu modificările si completarile ulterioare, Legii nr. 477/2004 privind Codul de conduită a personalului contractual din autorităţile şi instituţiile publice, Regulamentului de Organizare şi Funcţionare, Regulamentului de Ordine Interioară.*

(2) Codul de conduită a personalului contractual reglementează normele de conduită profesională și sunt obligatorii pentru personalul contractual din cadrul Societății Gospodărirea Comunală Arad S.A.

**Obiective**

**Art. 2.** Obiectivele prezentului cod de conduită urmăresc să asigure creşterea calităţii activității Societății Gospodărirea Comunală Arad S.A. ca serviciu public, o bună administrare în realizarea interesului public, precum şi eliminarea birocraţiei şi prevenirea faptelor de corupţie, prin:

1. reglementarea normelor de conduită profesională necesare realizării unor raporturi sociale şi profesionale corespunzătoare creării şi menţinerii la nivel înalt a prestigiului Societății Gospodărirea Comunală Arad S.A. şi al personalului contractual;
2. informarea publicului cu privire la conduita profesională la care este îndreptăţit să se aştepte din partea personalului contractual în exercitarea funcţiei;
3. crearea unui climat de încredere şi respect reciproc între cetăţeni şi personalul contractual din cadrul Societății Gospodărirea Comunală Arad S.A.

**Principii generale**

**Art. 3.** Principiile care guvernează conduita profesională a personalului contractual din cadrul Societății Gospodărirea Comunală Arad S.A. sunt următoarele:

1. **prioritatea interesului public** - principiu conform căruia personalul contractual are îndatorirea de a considera interesul public mai presus decât interesul personal, în exercitarea atribuţiilor funcţiei;
2. **asigurarea egalităţii de tratament al cetăţenilor** - principiu conform căruia personalul contractual are îndatorirea de a aplica acelaşi regim juridic în situaţii identice sau similare;
3. **profesionalismul** - principiu conform căruia personalul contractual din cadrul Societății Gospodărirea Comunală Arad S.A. are obligaţia de a îndeplini atribuţiile de serviciu cu responsabilitate, competenţă, eficienţă, corectitudine şi conştiinciozitate;
4. **imparţialitatea şi nediscriminarea** - principiu conform căruia angajaţii contractuali ai Societății Gospodărirea Comunală Arad S.A. sunt obligaţi să aibă o atitudine obiectivă, neutră faţă de orice interes politic, economic, religios sau de altă natură, în exercitarea atribuţiilor funcţiei;
5. **integritatea morală** - principiu conform căruia personalului contractual din cadrul Societății Gospodărirea Comunală Arad S.A. îi este interzis să solicite sau să accepte, direct ori indirect, pentru el sau pentru altul, vreun avantaj ori beneficiu moral sau material;
6. **libertatea gândirii şi a exprimării** - principiu conform căruia personalul contractual din Societatea Gospodărirea Comunală Arad S.A. poate să-şi exprime şi să-şi fundamenteze opiniile, cu respectarea ordinii de drept şi a bunelor moravuri;
7. **cinstea şi corectitudinea** - principiu conform căruia, în exercitarea funcţiei şi în îndeplinirea atribuţiilor de serviciu, personalul contractual trebuie să fie de bună-credinţă şi să acţioneze pentru îndeplinirea conformă a atribuţiilor de serviciu;
8. **deschiderea şi transparenţa** - principiu conform căruia activităţile desfăşurate de angajaţii contractuali în exercitarea atribuţiilor funcţiilor lor sunt publice şi pot fi supuse monitorizării cetăţenilor.

**CAPITOLUL II.**

**NORME GENERALE DE CONDUITĂ PROFESIONALĂ**

**Asigurarea unui serviciu de calitate**

**Art. 4**. (1) Personalul contractual din cadrul Societății Gospodărirea Comunală Arad S.A. are obligaţia de a asigura un serviciu public de calitate în beneficiul cetăţenilor, prin participarea activă la luarea deciziilor şi la transpunerea lor în practică, în limitele atribuţiilor stabilite prin fişa postului.

(2)În exercitarea funcţiei personalul contractual din Societatea Gospodărirea Comunală Arad S.A. are obligaţia de a avea un comportament profesionist, precum şi de a asigura, în condiţiile legii, transparenţa administrativă, pentru a câştiga şi a menţine încrederea cetățenilor în integritatea, imparţialitatea şi eficacitatea Societății Gospodărirea Comunală Arad S.A.

**Respectarea Constituţiei şi a legilor**

**Art. 5.** (1)Angajaţii contractuali ai Societății Gospodărirea Comunală Arad S.A. au obligaţia ca, prin actele şi faptele lor, să respecte Constituţia, legile ţării şi să acţioneze pentru punerea în aplicare a dispoziţiilor legale, în conformitate cu atribuţiile care le revin, cu respectarea eticii profesionale.

(2)Personalul contractual din cadrul Societății Gospodărirea Comunală Arad S.A. trebuie să se conformeze decizilor legale privind restrângerea exerciţiului unor drepturi, datorată naturii funcţiilor deţinute.

**Loialitatea personalului**

**Art. 6.** (1) Personalul contractual are obligaţia de a apăra cu loialitate prestigiul Societății Gospodărirea Comunală Arad S.A., precum şi de a se abţine de la orice act ori fapt care poate produce prejudicii imaginii sau intereselor legale ale acesteia.

(2) **Angajaţilor contractuali** aiSocietății Gospodărirea Comunală Arad S.A. le **este interzis:**

1. să exprime în public aprecieri neconforme cu realitatea în legătură cu activitatea Societății Gospodărirea Comunală Arad S.A., cu politicile şi strategiile acesteia ori cu proiectele de acte cu caracter normativ sau individual;
2. să facă aprecieri în legătură cu litigiile aflate în curs de soluţionare şi în care Societatea Gospodărirea Comunală Arad S.A. are calitatea de parte, dacă nu sunt abilitaţi în acest sens;
3. să dezvăluie informaţii care nu au caracter public, în alte condiţii decât cele prevăzute de lege;
4. să dezvăluie informaţiile la care au acces în exercitarea funcţiei, dacă această dezvăluire este de natură să atragă avantaje necuvenite ori să prejudicieze imaginea sau drepturile instituţiei ori ale unor funcţionari publici sau angajaţi contractuali, precum şi ale persoanelor fizice sau juridice;
5. să acorde asistenţă şi consultanţă persoanelor fizice sau juridice, în vederea promovării de acţiuni juridice ori de altă natură împotriva statului sau Societății Gospodărirea Comunală Arad S.A.

(3) Prevederile alin. (2) lit. a)-d) se aplică şi după încetarea raportului de muncă, pentru o perioadă de 2 ani, dacă dispoziţiile din legi speciale nu prevăd alte termene.

(4) Prevederile prezentului cod de conduită nu pot fi interpretate ca o derogare de la obligaţia legală a personalului contractual de a furniza informaţii de interes public celor interesaţi, în condiţiile legii.

**Libertatea opiniilor**

**Art. 7.** (1) În îndeplinirea atribuţiilor de serviciu angajaţii contractuali ai Societății Gospodărirea Comunală Arad S.A. au obligaţia de a respecta demnitatea funcţiei deţinute, corelând libertatea dialogului cu promovarea intereselor autorităţii sau instituţiei publice în care îşi desfăşoară activitatea.

(2) În activitatea lor angajaţii contractuali ai Societății Gospodărirea Comunală Arad S.A. au obligaţia de a respecta libertatea opiniilor şi de a nu se lăsa influenţaţi de considerente personale.

(3) În exprimarea opiniilor, personalul contractual din cadrul Societății Gospodărirea Comunală Arad S.A. trebuie să aibă o atitudine conciliantă şi să evite generarea conflictelor datorate schimbului de păreri.

**Activitatea publică**

**Art. 8** (1)Relaţiile cu mijloacele de informare în masă se asigură de către persoanele desemnate în acest sens de directorul coordonator, în condiţiile legii.

(2)Angajaţii contractuali ai Societății Gospodărirea Comunală Arad S.A. desemnaţi să participe la activităţi sau dezbateri publice, în calitate oficială, trebuie să respecte limitele mandatului de reprezentare încredinţat de conducerea Societății.

(3)În cazul în care nu sunt desemnaţi în acest sens, angajaţii contractuali ai Societății Gospodărirea Comunală Arad S.A. pot participa la activităţi sau dezbateri publice, având obligaţia de a face cunoscut faptul că opinia exprimată nu reprezintă punctul de vedere oficial al Societății Gospodărirea Comunală Arad S.A.

**Activitatea politică**

**Art. 9.** În exercitarea funcţiei deţinute, personalului contractual din cadrul Societății Gospodărirea Comunală Arad S.A. îi este interzis:

1. să participe la colectarea de fonduri pentru activitatea partidelor politice;
2. să furnizeze sprijin logistic candidaţilor la funcţii de demnitate publică;
3. să colaboreze, atât în cadrul relaţiilor de serviciu, cât şi în afara acestora, cu persoanele fizice sau juridice care fac donaţii ori sponsorizări partidelor politice;
4. să afişeze în cadrul Societății Gospodărirea Comunală Arad S.A. însemne ori obiecte inscripţionate cu sigla sau denumirea partidelor politice ori a candidaţilor acestora.

**Folosirea imaginii proprii**

**Art. 10.** În considerarea funcţiei pe care o deţine, personalul contractual din cadrul Societății Gospodărirea Comunală Arad S.A. are obligaţia de a nu permite utilizarea numelui său a imaginii proprii în acţiuni publicitare pentru promovarea unei activităţi comerciale, precum şi în scopuri electorale.

**Cadrul relaţiilor în exercitarea atribuţiilor funcţiei**

**Art. 11.** (1)În relaţiile cu personalul contractual din cadrul Societății Gospodărirea Comunală Arad S.A., precum şi cu persoanele fizice sau juridice, angajaţii contractuali sunt obligaţi să aibă un comportament bazat pe respect, bună-credinţă, corectitudine şi amabilitate.

(2)Personalul contractual din Societatea Gospodărirea Comunală Arad S.A. are obligaţia de a nu aduce atingere onoarei, reputaţiei şi demnităţii persoanelor din cadrul Societății, precum şi ale persoanelor cu care intră în legătură în exercitarea funcţiei, prin:

a) întrebuințarea unor expresii jignitoare;

c) formularea unor sesizări sau plângeri calomnioase;

b) dezvăluirea aspectelor vieții private.

(3) Personalul contractual din Societatea Gospodărirea Comunală Arad S.A. trebuie să adopte o atitudine imparţială şi justificată pentru rezolvarea clară şi eficientă a problemelor cetăţenilor.

(4) Personalul contractual din cadrul Societății Gospodărirea Comunală Arad S.A. are obligaţia să respecte principiul egalităţii cetăţenilor în faţa legii şi a autorităţii publice, prin:

1. promovarea unor soluţii coerente, conform principiului tratamentului nediferenţiat, raportate la aceeaşi categorie de situaţii de fapt;
2. eliminarea oricărei forme de discriminare bazate pe aspecte privind naţionalitatea, convingerile religioase şi politice, starea materială, sănătatea, vârsta, sexul sau alte aspecte.

**Interdicţia privind acceptarea cadourilor, serviciilor şi avantajelor**

**Art. 12.** Angajaţii contractuali ai Societății Gospodărirea Comunală Arad S.A. nu trebuie să solicite ori să accepte cadouri, servicii, favoruri, invitaţii sau orice alt avantaj, care le sunt destinate personal, familiei, părinţilor, prietenilor ori persoanelor cu care au avut relaţii de afaceri sau de natură politică, care le pot influenţa imparţialitatea în exercitarea funcţiilor publice deţinute ori pot constitui o recompensă în raport cu aceste funcţii.

**Participarea la procesul de luare a deciziilor**

**Art. 13.** (1) În procesul de luare a deciziilor angajaţii contractuali ai Societății Gospodărirea Comunală Arad S.A. au obligaţia să acţioneze conform prevederilor legale şi să îşi exercite capacitatea de apreciere în mod fundamentat şi imparţial.

(2)Angajaţii contractuali au obligaţia de a nu promite luarea unei decizii de către Societatea Gospodărirea Comunală Arad S.A., precum şi îndeplinirea atribuţiilor în mod privilegiat.

**Obiectivitate în evaluare**

**Art. 14.** (1) În exercitarea atribuţiilor specifice funcţiilor de conducere, angajaţii contractuali ai Societății Gospodărirea Comunală Arad S.A. au obligaţia să asigure egalitatea de şanse şi tratament cu privire la dezvoltarea carierei pentru personalul contractual din subordine.

(2) Personalul contractual de conducere din cadrul Societății Gospodărirea Comunală Arad S.A. are obligaţia să examineze şi să aplice cu obiectivitate criteriile de evaluare a competenţei profesionale pentru personalul din subordine, atunci când propune ori aprobă avansări, promovări, transferuri, numiri sau eliberări din funcţii ori acordarea de stimulente materiale sau morale, excluzând orice formă de favoritism ori discriminare.

(3) Personalul contractual de conducere al Societății Gospodărirea Comunală Arad S.A. are obligaţia de a nu favoriza sau defavoriza accesul ori promovarea în funcţiile contractuale pe criterii discriminatorii, de rudenie, afinitate sau alte criterii neconforme cu principiile prevăzute la art. 3 din prezentul Cod.

**Folosirea abuzivă a atribuţiilor funcţiei deţinute**

**Art.15.** (1)Personalul contractual din cadrul Societății Gospodărirea Comunală Arad S.A. are obligaţia de a nu folosi atribuţiile funcţiei deţinute în alte scopuri decât cele prevăzute de lege.

(2)Prin activitatea de luare a deciziilor, de consiliere, de evaluare sau de participare la anchete ori acţiuni de control, personalul contractual din cadrul Societății Gospodărirea Comunală Arad S.A. nu poate urmări obţinerea de foloase sau avantaje în interes personal ori producerea de prejudicii materiale sau morale altor persoane.

(3)Angajaţii contractuali ai Societății Gospodărirea Comunală Arad S.A. au obligaţia de a nu interveni sau influenţa vreo anchetă de orice natură, din cadrul instituţiei sau din afara acesteia, în considerarea funcţiei pe care o deţin.

(4)Angajaţii contractuali ai Societății Gospodărirea Comunală Arad S.A. au obligaţia de a nu impune altor angajaţi contractuali sau funcţionari publici să se înscrie în organizaţii sau asociaţii, indiferent de natura acestora, ori de a nu le sugera acest lucru, promiţându-le acordarea unor avantaje materiale sau profesionale.

**Utilizarea resurselor publice**

**Art. 16.** (1)Personalul contractual este obligat să asigure ocrotirea proprietăţii publice şi private a statului şi a Societății Gospodărirea Comunală Arad S.A., să evite producerea oricărui prejudiciu, acţionând în orice situaţie ca un bun proprietar.

(2)Personalul contractual din cadrul Societății Gospodărirea Comunală Arad S.A. are obligaţia să folosească timpul de lucru, precum şi bunurile aparţinând instituţiei publice numai pentru desfăşurarea activităţilor aferente funcţiei deţinute.

(3)Personalul contractual din cadrul Societății Gospodărirea Comunală Arad S.A. trebuie să propună şi să asigure, potrivit atribuţiilor care îi revin, folosirea utilă şi eficientă a banilor publici, în conformitate cu prevederile legale.

(4)Personalului contractual care desfăşoară activităţi publicistice în interes personal sau activităţi didactice îi este interzis să folosească timpul de lucru ori logistica autorităţii sau a instituţiei publice pentru realizarea acestora.

**Limitarea participării la achiziţii, concesionări sau închirieri**

**Art. 17.** (1) Orice angajat contractual din cadrul Societății Gospodărirea Comunală Arad S.A. poate achiziţiona un bun aflat în proprietatea privată a statului sau a unităţilor administrativ-teritoriale, supus vânzării în condiţiile legii, cu excepţia următoarelor cazuri:

1. când a luat cunoştinţă, în cursul sau ca urmare a îndeplinirii atribuţiilor de serviciu, despre valoarea ori calitatea bunurilor care urmează să fie vândute;
2. când a participat, în exercitarea atribuţiilor de serviciu, la organizarea vânzării bunului respectiv;
3. când poate influenţa operaţiunile de vânzare sau când a obţinut informaţii la care persoanele interesate de cumpărarea bunului nu au avut acces.

(2) Dispoziţiile alin. (1) se aplică în mod corespunzător şi în cazul concesionării sau închirierii unui bun aflat în proprietatea publică ori privată a statului sau a Societății Gospodărirea Comunală Arad S.A.

(3) Angajaţilor contractuali ai Societății Gospodărirea Comunală Arad S.A. le este interzisă furnizarea informaţiilor referitoare la bunurile proprietate publică, supuse operaţiunilor de vânzare, concesionare sau închiriere, în alte condiţii decât cele prevăzute de lege.

(4) Prevederile alin. (1)-(3) se aplică în mod corespunzător şi în cazul realizării tranzacţiilor prin interpus sau în situaţia conflictului de interese.

**CAPITOLUL III.**

**VALORILE FUNDAMENTALE**

**Angajamentul**

**Art.18.** Angajamentul presupune dorinţa fiecărui salariat şi a conducerii Societății Gospodărirea Comunală Arad S.A. zi de zi de a progresa şi de a-şi îmbunătăţi performanţele, conform planurilor de acţiune decise de comun acord pentru a asigura participanților/publicului un serviciu de calitate.

**Lucrul în echipă**

**Art.19.** Conform căreia toţi angajații Societății Gospodărirea Comunală ARAD S.A. alcătuiesc o echipă care trebuie sa primească sprijin din partea conducerii. La rândul lor, membrii echipei Societății Gospodărirea Comunală Arad S.A. trebuie să se sprijine reciproc. Acest spirit de echipă trebuie simţit şi transmis și colaboratorilor.

**Confidenţialitatea**

**Art.20.** În acordarea serviciilor către terți se impune luarea de măsuri posibile şi rezonabile pentru asigurarea confidenţialităţii datelor.

**Demnitatea umană**

**Art.21**. Fiecare persoană este unică şi trebuie să i se respecte demnitatea.

**Art.22.** Fiecărei persoane îi este garantată dezvoltarea liberă şi deplină a personalităţii. Toţi sunt trataţi cu demnitate cu privire la modul lor de viaţă, cultură, credinţele şi valorile personale.

**CAPITOLUL IV.**

**DISPOZIŢII FINALE**

**Răspunderea**

**Art. 23.** (1) Încălcarea dispoziţiilor prezentului cod de conduită atrage răspunderea disciplinară a personalului contractual, în condiţiile legii.

(2) Organele cu atribuţii disciplinare au competenţa de a cerceta încălcarea prevederilor prezentului cod de conduită şi de a propune aplicarea sancţiunilor disciplinare în condiţiile Legii nr. 53/2003 – Codul Muncii, cu modificările și completările ulterioare.

(3) În cazurile în care faptele săvârşite întrunesc elementele constitutive ale unor infracţiuni, vor fi sesizate organele de urmărire penală competente, în condiţiile legii.

(4) Personalul contractual din cadrul Societății Gospodărirea Comunală Arad S.A. răspunde patrimonial, potrivit legii, în cazurile în care, prin faptele săvârşite cu încălcarea normelor de conduită profesională, aduce prejudicii persoanelor fizice sau juridice.

**Întocmit: .............................................**

**Verificat: .............................................**

**Aprobat: .............................................**